Poliisi tutkii miesten toimia törkeänä liikenneturvallisuuden vaarantamisena ja huumausaineen käyttörikkomuksena.

Puolalaiskaksikkoa autoineen etsittiin perjantaina alkuillasta Korpilahden Urheiluautoilijat/Moottorikerho ry:n Facebook-tilin kautta. EPA / AOP ja IL-KUVAYHDISTELMÄ

Poliisi otti perjantaina Jyväskylässä kiinni kaksi ulkomaalaista, vuonna 1989 syntynyttä miestä ja näiden kuljettaman auton, joka muistutti ulkonäöltään erehdyttävästi ralliautoa.

Miehet olivat Sisä-Suomen poliisilaitoksen tiedotteen mukaan kaahailleet autolla pitkin käynnissä olevien MM-Rallien virallisia erikoiskoereittejä, samalla kuvaten niitä.

– Vielä ei ole varmaa, onko kaahailu erikoiskoereiteillä tapahtunut samaan aikaan virallisten rallien kanssa, kertoo rikoskomisario Kari Aaltio Sisä-Suomen poliisista.

Aaltion mukaan miehet otettiin kiinni Keuruuntiellä normaalin liikenteen seasta. He olivat Aaltion mukaan matkalla Jyväskylän suuntaan. Tieto valeralliautosta tuli poliisille MM-Rallin järjestäjiltä.

– Miesten kerrottiin ajaneen erikoiskoereiteillä lähes ralliautonopeutta.

MM-Ralleissa autojen maksiminopeudet voivat olla jopa 190 km/h. Ralleja tällä hetkellä johtavan keskinopeus on 121,2 km/h.

Alustavassa puhuttelussa molemmat miehet ovat poliisin mukaan myöntäneet ajaneensa ralliautoksi naamioitua henkilöautoa, ja kertoneet motiiviksi teolle rallien promootion kotimaassaan.

Aaltio kertoo, että poliisilla on hallussaan runsaasti materiaalia kaksikon liikkeistä. Poliisi tutkii asiaa useina törkeinä liikenneturvallisuuden vaarantamisina. Tutkintaan lisätään ajoneuvoon kiinnitettyjen tarrojen osalta mahdollinen tekijänoikeusrikos/-rikkomus ja suoritetun paikanetsinnän mukaan huumausaineen käyttörikkomus.

Järjestäjä: Eivät ehtineet erikoiskokeelle asti

Apulaiskilpailujohtaja Kari Nuutinen MM-ralleja järjestävästä AKK Sports Oy:sta kertoo, että kaksikko ei ollut yrittänyt ilmoittautua mukaan MM-Rallin erikoiskokeille.

– Saimme asiasta tiedon melko nopeasti, ja pystyimme välittämään sen erikoiskokeiden järjestäjille.

Nuutinen ei näe mahdolliseksi, että auto olisi päässyt osallistumaan erikoiskokeisiin, vaikka tietoa ei olisikaan välitetty.

– Ilmoittautuessa tarvitaan muitakin tunnisteita kuin ovinumerot. En näe mahdolliseksi, että he olisivat päässeet osallistumaan erikoiskokeeseen. Ylimääräistä vaivaa siitä tietysti olisi aiheutunut.